1900ની સાલમાં તેઓ બી.એ. થયા. કારકુનીની મળેલી નોકરી એક દિવસ કરીને પહેલે દિવસે જ છોડી. એમને તો શિક્ષક થવું હતું. આખરે તેઓ શિક્ષક જ બન્યા. શિક્ષક તરીકે ખૂબ જ નિષ્ઠાપૂર્વક શિક્ષણકાર્ય તો કર્યું પરંતુ વિદ્યાર્થીઓને સદવાચન તરફ પણ વાળ્યા. આ ઉપરાંત વિદ્યાર્થીઓમાં વ્યાયામનો શોખ લગાડ્યો. તેમને માટે રમતગમતની સ્પર્ધા યોજી. આનંદપર્યટનો યોજ્યાં. આમ અનેક દિશામાં વિદ્યાર્થીઓનો રસ જાગ્રત કરીને તેમને તન અને મનથી સમૃદ્ધ બનાવ્યા. તેમનામાં ઈચ્છાશક્તિ કેળવી, રાષ્ટ્રીય ભાવનાના રંગે રંગ્યા. મહેનત કરી સ્વાશ્રયી થવાના પાઠ શીખવ્યા અને ઊંચું નિશાન રાખવાની મહામૂલી શીખ આપીને તેમનાં જીવન ધન્ય બનાવ્યાં.